b'\n_START_ARTICLE_\nFenyylielohopeanitraatti\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa fenyylielohopeanitraatti on v\xc3\xa4rilt\xc3\xa4\xc3\xa4n valkoista kiteist\xc3\xa4 ainetta. Yhdiste liukenee vain niukasti veteen. Fenyylielohopeanitraatti \xc3\xa4rsytt\xc3\xa4\xc3\xa4 silmi\xc3\xa4, ihoa ja hengitysteit\xc3\xa4 ja sille altistumisesta voi aiheutua kurkkukipua, ysk\xc3\xa4\xc3\xa4, huonovointisuutta ja vatsakipuja. Aine voi olla mutageenista. Fenyylielohopeanitraatin k\xc3\xa4ytt\xc3\xb6 herbisidin\xc3\xa4 ja fungisidina voi aiheuttaa allergista ihottumaa.\n_START_SECTION_\nK\xc3\xa4ytt\xc3\xb6\n_START_PARAGRAPH_\nFenyylielohopeanitraattia voidaan k\xc3\xa4ytt\xc3\xa4\xc3\xa4 antibakteerisena s\xc3\xa4il\xc3\xb6nt\xc3\xa4aineena kosmetiikassa ihonhoitotuotteissa sek\xc3\xa4 erityisesti silm\xc3\xa4meikeiss\xc3\xa4. Sit\xc3\xa4 voidaan my\xc3\xb6s k\xc3\xa4ytt\xc3\xa4\xc3\xa4 s\xc3\xa4il\xc3\xb6nt\xc3\xa4aineena silm\xc3\xa4tipoissa ja aine on tehokasta useita bakteereja ja sieni\xc3\xa4 vastaan. Yhdistett\xc3\xa4 on aikaisemmin k\xc3\xa4ytetty my\xc3\xb6s ehk\xc3\xa4isyss\xc3\xa4, koska sill\xc3\xa4 on siitti\xc3\xb6it\xc3\xa4 tappavia ominaisuuksia, mutta t\xc3\xa4t\xc3\xa4 k\xc3\xa4ytt\xc3\xb6\xc3\xa4 ei en\xc3\xa4\xc3\xa4 suositella. Muita fenyylielohopeanitraatin k\xc3\xa4ytt\xc3\xb6kohteita on k\xc3\xa4ytt\xc3\xb6 herbisidin\xc3\xa4 ja fungisidina sek\xc3\xa4 puutavaran ja nahan disinfektiok\xc3\xa4sittelyt.'